Juho Eerola: ainakin kaksi harkitsee vielä paluuta perussuomalaisiin

Perussuomalaisista lähteneistä kansanedustajista ainakin kaksi pohtii palaamista perussuomalaisten eduskuntaryhmään, kertoo kansanedustaja Juho Eerola.

Perussuomalaisista lähteneiden kansanedustajien Ritva Elomaan ja Arja Juvosen lisäksi muutkin harkitsevat perussuomalaisiin palaamista, kertoo kansanedustaja Juho Eerola sekä nimettömänä pysyvä lähde.

– Emme varsinaisesti houkuttele ketään, mutta kahden tiedän vielä painivan omantuntonsa kanssa, Eerola kertoo Ilta-Sanomille.

Myös toinen lähde vahvisti Ilta-Sanomille, että harkitsevia olisi kaksi.

Perussuomalaisista lähtenyt kansanedustaja Vesa-Matti Saarakkala (uv) arvioi tänään, että perussuomalaisiin loikkaavat edistävät punavihreiden valtapyrkimyksiä.

– Jos useampi loikkari tulisi, Suomessa pidetään sitten ennenaikaiset eduskuntavaalit ja ainakin vihreät nousisivat niissä hallitukseen, jos vaalit olisivat heti kohta, Saarakkala kommentoi.